<classify> WAKATI Tanzania ikitajwa kuwa kinara wa mapato yatokanayo na sekta ya utalii katika nchi za Jumuiya ya Afrika Mashariki EAC, pia imefanikiwa kwa kiasi kikubwa kudhibiti majaribio yote ya wahalifu wa mitandaoni.Kwa mujibu wa Baraza la Wasafiri na Utalii Duniani WTTC, Afrika Mashariki ni eneo linalokua kwa kasi kibiashara, hususan biashara ya utalii. Baraza hilo limeitaja Jumuiya ya Afrika Mashariki, kama jumuiya bora kuliko zote barani Afrika kiutalii kutokana na mazingira yaliyowekwa ya kuvutia watalii wengi.Kwa mujibu wa baraza hilo, Tanzania ndio nchi inayotajwa namba moja kwa kuingiza mapato mengi katika sekta ya utalii, ikiwa imeingiza Dola za Marekani bilioni 2.43 mwaka 2018 kutoka kwa watalii milioni 1.5 kwa mujibu wa takwimu rasmi.WTTC inaitaja Kenya kuwa inashika nafasi ya pili, kwa kuingiza mapato mengi katika sekta ya utalii, ambapo iliingiza Dola za Marekani bilioni 1.55 kutoka kwa watalii wanaofikia milioni mbili mwaka jana. Uganda inashika nafasi ya tatu katika nchi za Jumuiya ya Afrika Mashariki kwa kuingiza mapato mengi katika sekta ya utalii, ambapo iliingiza Dola za Marekani bilioni 1.4 mwaka 2018 baada ya kupokea watalii milioni 1.8.Rwanda inatajwa kuwa nchi ya nne kuingiza mapato mengi ndani ya EAC, ambapo mwaka 2017 taifa hilo liliingiza Dola za Marekani milioni 438 ikiwa imepanda kutoka Dola za Marekani milioni 290 mwaka 2016. Aidha, WTTC inasema Afrika Mashariki imekuwa kitovu cha biashara na uwekezaji, hali inayosababisha jumuiya hiyo kuwa na benki zinazofanya kazi kikanda kupitia mitandaoni.Hali hiyo inazifanya benki nyingi ambazo zinafanya biashara ya kuvuka mipaka hasa ndani ya Jumuiya ya Afrika Mashariki, kuwa katika hatari ya kuibiwa na wezi wa mitandaoni au mifumo yake ya ulinzi, kushambuliwa na wezi hao. Mfano Benki ya Equity ya Kenya ambayo inafanya biashara mpaka nje ya mipaka ya Kenya, hasa ndani ya Jumuiya ya Afrika Mashariki, imeshambuliwa mara kadhaa na kusababisha kupata hasara katika vipindi tofauti.Mifumo ya benki hiyo katika nchi za Uganda na Rwanda, ilishambuliwa na kusababisha nchi hizo kufikiria zaidi namna ya kulinda taasisi zake za fedha zisishambuliwe. Kupitia mashambulizi kama hayo, Uganda ilipata hasara ya shilingi za nchi hiyo milioni 42 kutokana na wizi wa mitandaoni mwaka 2017. Kwa upande wa Rwanda, mwaka 2018 ilipoteza franca za nchi hiyo bilioni sita, wakati mwaka huu Kenya imepata hasara ya fedha za nchi hiyo Sh milioni 26.6.Kutokana na uzoefu huo, mataifa ya Kenya, Uganda na Rwanda yanajitahidi kuchukua hatua za kuboresha mifumo yao ili isiruhusu wizi wa mitandao, ikiwamo kuweka sheria na kutunga sera zinazolinda taasisi za fedha zisishambuliwe. Hata hivyo, kwa upande wa Tanzania habari ni njema.Akizungumza na Habari- Leo Afrika Mashariki jana, Mwenyekiti wa Umoja wa Mabenki Tanzania ambaye pia ni Ofisa Mtendaji Mkuu wa Benki ya CRDB, Abdulmajid Nsekela, alisema mifumo inayotumiwa na mabenki nchini, imetengenezwa kwa teknolojia ya hali ya juu, hivyo kuwa rahisi kutambua jaribio lolote la kutaka kufanya uhalifu wa mtandaoni kuiba fedha benki.Alisema chini ya mifumo hiyo, benki zinakuwa salama na kukwepa harakati za wahalifu katika mitandao. Kuhusu sheria na sera za kulinda taasisi za fedha zisifikiwe kirahisi na wezi wa mitandao, Nsekela alisema Mamlaka ya Mawasiliano Tanzania TCRA pamoja na Benki Kuu ya Tanzania BoT ndio wenye wajibu wa kufafanua hilo. Hata hivyo, juhudi za gazeti hili jana kuwapata maofisa wa TCRA na BoT, kuelezea suala hilo zilishindikana.  <topic>: KITAIFA 